News Update: แบงก์ชาติญี่ปุ่นคงดอกเบี้ยที่ -0.1% ลดวงเงิน แต่ขยายเวลามาตรการเยียวยาโควิด ย้ำเงินเฟ้อยังต่ำ ไม่รีบใช้นโยบายการเงินเข้มงวด - FINNOMENA
ธนาคารกลางญี่ปุ่น (BOJ) ประกาศลดวงเงินโครงการสนับสนุนเงินทุนแก่ธุรกิจที่ได้รับผลกระทบจากโควิด แต่ยังมีมติคงนโยบายการเงินผ่อนคลายแบบพิเศษเช่นเดิม
17 ธ.ค. 2564

ธนาคารกลางญี่ปุ่น (BOJ) ประกาศลดวงเงินโครงการสนับสนุนเงินทุนแก่ธุรกิจที่ได้รับผลกระทบจากโควิด แต่ยังมีมติคงนโยบายการเงินผ่อนคลายแบบพิเศษ (Ultra-loose Monetary Policy) เช่นเดิม
การประชุมล่าสุด (17 ธ.ค.) ได้ข้อสรุปว่า BOJ มีมติคงอัตราดอกเบี้ยนโยบายที่ระดับ -0.1% และคงเป้าหมายอัตราผลตอบแทนพันธบัตรรัฐบาลอายุ 10 ปีที่ 0%
โดย BOJ จะเริ่มชะลอการซื้อสินทรัพย์สำหรับโครงการสนับสนุนเงินทุนให้กลับมาอยู่ในระดับเดียวกับก่อนเกิดการแพร่ระบาด เพื่อรองรับสภาพการเงินของบริษัทขนาดใหญ่ที่ฟื้นตัวได้อย่างรวดเร็ว อย่างไรก็ตาม BOJ ได้ยืดระยะเวลาของโครงการดังกล่าวออกไปจนถึงเดือน ก.ย. ของปีหน้า เพื่อคงความช่วยเหลือด้านเงินทุนแก่บริษัทขนาดเล็ก
BOJ กล่าวในแถลงการณ์ว่า แม้จะได้รับผลกระทบจากการแพร่ระบาดของโควิด แต่สถานภาพทางการเงินของญี่ปุ่นดีขึ้นในภาพรวม โดยประเมินว่าแนวโน้มเศรษฐกิจของญี่ปุ่นกำลังดีขึ้น แต่อาจต้องเผชิญกับข้อจำกัดด้านอุปทานรวมถึงความเสี่ยงจากการแพร่ระบาด
ขณะที่อัตราเงินเฟ้อในญี่ปุ่นยังคงอยู่ต่ำกว่าระดับเป้าหมายที่ 2% ท่ามกลางการฟื้นตัวทางเศรษฐกิจที่ยังคงเปราะบาง ทำให้ BOJ มีแนวโน้มคงนโยบายการเงินแบบผ่อนคลายได้นานกว่าประเทศพัฒนาแล้วอื่นๆ
Marcel Thieliant นักเศรษฐศาสตร์จาก Capital Economics กล่าวว่า ภาพใหญ่ในสัปดาห์นี้คือ Fed ส่งสัญญาณขึ้นอัตราดอกเบี้ย 3 ครั้งในปีหน้า รวมถึง BOE ประกาศขึ้นอัตราดอกเบี้ยครั้งแรกในรอบ 3 ปี ซึ่งคาดว่า BOJ จะเป็นเพียงธนาคารกลางไม่กี่แห่งในโลกที่จะไม่ดำเนินนโยบายการเงินเข้มงวดในเร็วๆ นี้
อ้างอิง: https://www.reuters.com/markets/asia/boj-may-scale-back-emergency-funding-pandemic-strains-ease-2021-12-16/
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
BOJ
News Update
ธนาคารกลางญี่ปุ่น
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA